Rugby-unies moet saamsmelt; só lyk nuwe truie | Maroela Media
Die Suid-Afrikaanse Rugbyraad (Saru) het Woensdag bespiegelinge bevestig van nog 'n herstrukturering, dié keer van al ses die unies wat vanaf volgende jaar franchisespanne in die Superrugbyreeks het.
Die herstrukturering raak die samesmelting van die ses franchisespanne in drie nuwe eenhede. Die besonderhede is reeds met Sanzar, die beheerliggaam van Superrugby, bespreek en die indeling van die beoogde Super18 in 2016 sal nou aangepas word. Besonderhede daaroor is nog nie bekend nie.
Die samesmelting van die franchises sal soos volg gebeur:
die Lions en Bulls vorm een franchise, met die voor-die-hand-liggende voorgestelde naam, die Red Bulls. Die energiedrankie met 'n soortgelyke naam sal na verwagting 'n groot borg wees;
die Stormers en Kings word die Coastal Kings; en
die Sharks en Cheetahs word die Sea Lions.
Die herstrukturering is genoodsaak deur veral die kontantvloeiprobleme, en selfs in twee gevalle dreigende insolvensie, van die ses betrokke unies. Dít is hoofsaaklik die gevolg van die immer-groterwordende salarisrekenings om die voorste spelers te probeer behou.
Dáárvoor moet die yslike oorsese aanbiedings die skuld dra waar SA spelers tot byna 'n miljoen rand per wedstryd verdien.
Die voorgestelde trui vir die nuwe span, die Sea Lions Grafika: Lilanie Greyling
Daar is ook verneem dat daar tot die stap oorgegaan is oor die swak vertoning van Suid-Afrikaanse spanne in die onderskeie Superreekse sedert 1996, met slegs drie SA oorwinnings (al drie deur die Bulls) in die dusver 19 jaar van die kompetisie.
Die nuwe Saru-riglyne wat betref die insluiting van gekleurde spelers sal met die nuwe stelsel ook makliker nagekom kan word omdat daar genoeg swart spelers van gehalte vir drie franchises is.
'n Negatiewe gevolg van die herstrukturering is natuurlik dat daar nou slegs spelers van drie spanne op internasionale spanvlak beroepsrugby sal speel. 'n Hele klomp van hulle sal nou werkloos en tot Vodacom- en Curriebekerrugby gedoem wees.
Omdat dit die swakker spelers is wat uit die huidige ses spanne weggelaat sal word, sal hulle nouliks oorsee goeie kontrakte kan beding.
Dié inligting is op 1 April van 'n betroubare en ingeligte bron in rugbykringe verkry. Die amptelike aankondiging sal stellig later gedoen word en die media is reeds na "'n belangrike aankondiging" genooi.